Title: ประกาศกระทรวงพาณิชย์ เรื่อง การจัดตั้งและกำหนดอำนาจหน้าที่สำนักงานสาขาชั่งตวงวัด

ประกาศกระทรวงพาณิชย์

ประกาศกระทรวงพาณิชย์
เรื่อง
การจัดตั้งและกำหนดอำนาจหน้าที่สำนักงานสาขาชั่งตวงวัด

ตามที่กระทรวงพาณิชย์ได้ออกประกาศกระทรวงพาณิชย์ เรื่อง
การจัดตั้งและกำหนดอำนาจหน้าที่สำนักงานสาขาชั่งตวงวัด ลงวันที่ ๑๐ เมษายน พ.ศ. ๒๕๔๙
เพื่อจัดตั้งสำนักงานสาขาชั่งตวงวัดรวมทั้งกำหนดอำนาจหน้าที่ของสำนักงานสาขาชั่งตวงวัดไปแล้ว
นั้น
เพื่อให้การกำกับดูแลการปฏิบัติการตามพระราชบัญญัติมาตราชั่งตวงวัด
พ.ศ. ๒๕๔๒ ในส่วนภูมิภาคเป็นไปอย่างมีประสิทธิภาพ และอำนวยความสะดวกในการให้บริการแก่ประชาชนอย่างทั่วถึง

อาศัยอำนาจตามความในมาตรา ๕ และมาตรา ๗ แห่งพระราชบัญญัติมาตราชั่งตวงวัด
พ.ศ. ๒๕๔๒ รัฐมนตรีว่าการกระทรวงพาณิชย์จึงออกประกาศ ดังต่อไปนี้

ข้อ ๑[๑]
 ประกาศนี้ให้ใช้บังคับเมื่อพ้นกำหนดหกสิบวัน
นับแต่วันประกาศในราชกิจจานุเบกษาเป็นต้นไป

ข้อ ๒  ให้ยกเลิกประกาศกระทรวงพาณิชย์ เรื่อง การจัดตั้งและกำหนดอำนาจหน้าที่สำนักงานสาขาชั่งตวงวัด
ลงวันที่ ๑๐ เมษายน พ.ศ. ๒๕๔๙

ข้อ ๓  ให้จัดตั้งสำนักงานสาขาชั่งตวงวัดขึ้น ในท้องที่และมีเขตอำนาจ
ดังต่อไปนี้
ภาคกลาง
(๑) สำนักงานสาขาชั่งตวงวัดเขต ๐ - ๑ สุพรรณบุรี ตั้ง
ณ จังหวัดสุพรรณบุรี มีเขตอำนาจในท้องที่จังหวัดสุพรรณบุรี จังหวัดสิงห์บุรี และจังหวัดอ่างทอง
(๒) สำนักงานสาขาชั่งตวงวัดเขต ๐ - ๒ ราชบุรี ตั้ง
ณ จังหวัดราชบุรี มีเขตอำนาจในท้องที่จังหวัดราชบุรี จังหวัดกาญจนบุรี และจังหวัดเพชรบุรี
(๓) สำนักงานสาขาชั่งตวงวัดเขต ๐ - ๓ นครปฐม ตั้ง ณ
จังหวัดนครปฐม มีเขตอำนาจในท้องที่จังหวัดนครปฐม จังหวัดสมุทรสงคราม และจังหวัดสมุทรสาคร
(๔) สำนักงานสาขาชั่งตวงวัดเขต ๐ - ๔ สระบุรี ตั้ง
ณ จังหวัดสระบุรี มีเขตอำนาจในท้องที่จังหวัดสระบุรี จังหวัดพระนครศรีอยุธยา และจังหวัดลพบุรี
ภาคเหนือ
(๑) ให้ศูนย์ชั่งตวงวัดภาคเหนือ (เชียงใหม่) เป็นสำนักงานสาขาชั่งตวงวัดเขต
๑ - ๑ เชียงใหม่ตั้ง ณ จังหวัดเชียงใหม่ มีเขตอำนาจในท้องที่จังหวัดเชียงใหม่ จังหวัดลำพูน
และจังหวัดแม่ฮ่องสอนและให้มีเขตอำนาจในส่วนที่เกี่ยวกับการสนับสนุนการปฏิบัติงานของสำนักงานสาขาชั่งตวงวัดที่จัดตั้งขึ้นในท้องที่ภาคเหนือด้วย
(๒) สำนักงานสาขาชั่งตวงวัดเขต ๑ - ๒ ลำปาง ตั้ง ณ
จังหวัดลำปาง มีเขตอำนาจในท้องที่จังหวัดลำปาง จังหวัดเชียงราย และจังหวัดพะเยา
(๓) สำนักงานสาขาชั่งตวงวัดเขต ๑ - ๓ แพร่ ตั้ง ณ จังหวัดแพร่
มีเขตอำนาจในท้องที่จังหวัดแพร่ จังหวัดน่าน และจังหวัดอุตรดิตถ์
(๔) สำนักงานสาขาชั่งตวงวัดเขต ๑ - ๔ พิษณุโลก ตั้ง
ณ จังหวัดพิษณุโลก มีเขตอำนาจในท้องที่จังหวัดพิษณุโลก จังหวัดพิจิตร และจังหวัดเพชรบูรณ์
(๕) สำนักงานสาขาชั่งตวงวัดเขต ๑ - ๕ นครสวรรค์ ตั้ง
ณ จังหวัดนครสวรรค์ มีเขตอำนาจในท้องที่จังหวัดนครสวรรค์ จังหวัดชัยนาท และจังหวัดอุทัยธานี
(๖) สำนักงานสาขาชั่งตวงวัดเขต ๑ - ๖ กำแพงเพชร ตั้ง
ณ จังหวัดกำแพงเพชร มีเขตอำนาจในท้องที่จังหวัดกำแพงเพชร จังหวัดตาก และจังหวัดสุโขทัย
ภาคตะวันออกเฉียงเหนือ
(๑) ให้ศูนย์ชั่งตวงวัดภาคตะวันออกเฉียงเหนือ (ขอนแก่น)
เป็นสำนักงานสาขาชั่งตวงวัดเขต ๒ - ๑ ขอนแก่น ตั้ง ณ จังหวัดขอนแก่น มีเขตอำนาจในท้องที่จังหวัดขอนแก่น
จังหวัดกาฬสินธุ์และจังหวัดมหาสารคาม และให้มีเขตอำนาจในส่วนที่เกี่ยวกับการสนับสนุนการปฏิบัติงานของสำนักงานสาขาชั่งตวงวัดที่จัดตั้งขึ้นในท้องที่ภาคตะวันออกเฉียงเหนือด้วย
(๒) สำนักงานสาขาชั่งตวงวัดเขต ๒ - ๒ อุดรธานี ตั้ง
ณ จังหวัดอุดรธานี มีเขตอำนาจในท้องที่จังหวัดอุดรธานี และจังหวัดหนองคาย
(๓) สำนักงานสาขาชั่งตวงวัดเขต ๒ - ๓ สกลนคร ตั้ง ณ
จังหวัดสกลนคร มีเขตอำนาจในท้องที่จังหวัดสกลนคร จังหวัดนครพนม และจังหวัดมุกดาหาร
(๔) สำนักงานสาขาชั่งตวงวัดเขต ๒ - ๔ อุบลราชธานี ตั้ง
ณ จังหวัดอุบลราชธานี มีเขตอำนาจในท้องที่จังหวัดอุบลราชธานี และจังหวัดอำนาจเจริญ
(๕) สำนักงานสาขาชั่งตวงวัดเขต ๒ - ๕ สุรินทร์ ตั้ง
ณ จังหวัดสุรินทร์ มีเขตอำนาจในท้องที่จังหวัดสุรินทร์ จังหวัดบุรีรัมย์ และจังหวัดศรีสะเกษ
(๖) สำนักงานสาขาชั่งตวงวัดเขต ๒ - ๖ นครราชสีมา ตั้ง
ณ จังหวัดนครราชสีมา มีเขตอำนาจในท้องที่จังหวัดนครราชสีมา และจังหวัดชัยภูมิ
(๗) สำนักงานสาขาชั่งตวงวัดเขต ๒ - ๗ ร้อยเอ็ด ตั้ง
ณ จังหวัดร้อยเอ็ด มีเขตอำนาจในท้องที่จังหวัดร้อยเอ็ด และจังหวัดยโสธร
(๘) สำนักงานสาขาชั่งตวงวัดเขต ๒ - ๘ เลย ตั้ง ณ จังหวัดเลย
มีเขตอำนาจในท้องที่จังหวัดเลยและจังหวัดหนองบัวลำภู
ภาคใต้
(๑) สำนักงานสาขาชั่งตวงวัดเขต ๓ - ๑ สุราษฎร์ธานี
ตั้ง ณ จังหวัดสุราษฎร์ธานี มีเขตอำนาจในท้องที่จังหวัดสุราษฎร์ธานี และจังหวัดนครศรีธรรมราช
(๒) สำนักงานสาขาชั่งตวงวัดเขต ๓ - ๒ ชุมพร ตั้ง ณ
จังหวัดชุมพร มีเขตอำนาจในท้องที่จังหวัดชุมพร จังหวัดประจวบคีรีขันธ์ และจังหวัดระนอง
(๓) สำนักงานสาขาชั่งตวงวัดเขต ๓ - ๓ ภูเก็ต ตั้ง ณ
จังหวัดภูเก็ต มีเขตอำนาจในท้องที่จังหวัดภูเก็ต และจังหวัดพังงา
(๔) สำนักงานสาขาชั่งตวงวัดเขต ๓ - ๔ สงขลา ตั้ง ณ
จังหวัดสงขลา มีเขตอำนาจในท้องที่จังหวัดสงขลา จังหวัดพัทลุง และจังหวัดสตูล
(๕) สำนักงานสาขาชั่งตวงวัดเขต ๓ - ๕ ยะลา ตั้ง ณ จังหวัดยะลา
มีเขตอำนาจในท้องที่จังหวัดยะลา จังหวัดนราธิวาส และจังหวัดปัตตานี
(๖) สำนักงานสาขาชั่งตวงวัดเขต ๓ - ๖ กระบี่ ตั้ง ณ
จังหวัดกระบี่ มีเขตอำนาจในท้องที่จังหวัดกระบี่ และจังหวัดตรัง
ภาคตะวันออก
(๑) ให้ศูนย์ชั่งตวงวัดภาคตะวันออก (ชลบุรี) เป็นสำนักงานสาขาชั่งตวงวัดเขต
๔ - ๑ ชลบุรีตั้ง ณ จังหวัดชลบุรี มีเขตอำนาจในท้องที่จังหวัดชลบุรี จังหวัดฉะเชิงเทรา
และจังหวัดระยอง และให้มีเขตอำนาจในส่วนที่เกี่ยวกับการสนับสนุนการปฏิบัติงานของสำนักงานสาขาชั่งตวงวัดที่จัดตั้งขึ้นในท้องที่ภาคตะวันออกด้วย
(๒) สำนักงานสาขาชั่งตวงวัดเขต ๔ - ๒ จันทบุรี ตั้ง
ณ จังหวัดจันทบุรี มีเขตอำนาจในท้องที่จังหวัดจันทบุรี และจังหวัดตราด
(๓) สำนักงานสาขาชั่งตวงวัดเขต ๔ - ๓ ปราจีนบุรี ตั้ง
ณ จังหวัดปราจีนบุรี มีเขตอำนาจในท้องที่จังหวัดปราจีนบุรี จังหวัดนครนายก และจังหวัดสระแก้ว

ข้อ ๔  ให้สำนักงานสาขาชั่งตวงวัดตามข้อ ๓ มีอำนาจหน้าที่
ดังต่อไปนี้
(๑) เก็บรักษาแบบมาตราชั่งตวงวัด
(๒) ออกหนังสือรับรองการประกอบธุรกิจในการผลิต นำเข้า
ขาย ซ่อม เครื่องชั่งตวงวัดหรือให้บริการชั่งสินค้าของผู้อื่นเพื่อประโยชน์ในการซื้อขายหรือแลกเปลี่ยนสินค้า
(๓) ตรวจสอบและให้คำรับรองเครื่องชั่งตวงวัด
(๔) ปฏิบัติการอื่นตามที่บัญญัติไว้ในพระราชบัญญัติมาตราชั่งตวงวัด
พ.ศ. ๒๕๔๒

ข้อ ๕  แบบแจ้งและคำขอที่ยื่นไว้แล้วและค้างการพิจารณาตามอำนาจหน้าที่ของสำนักงานสาขาชั่งตวงวัดตามประกาศกระทรวงพาณิชย์
เรื่อง การจัดตั้งและกำหนดอำนาจหน้าที่สำนักงานสาขาชั่งตวงวัด ลงวันที่ ๑๐ เมษายน พ.ศ.
๒๕๔๙ ให้ถือเป็นอำนาจหน้าที่ของสำนักงานสาขาชั่งตวงวัดตามข้อ ๓ ของประกาศฉบับนี้

ประกาศ
ณ วันที่ ๑ พฤษภาคม พ.ศ. ๒๕๕๐
เกริกไกร
จีระแพทย์
รัฐมนตรีว่าการกระทรวงพาณิชย์

วัชศักดิ์/ผู้จัดทำ
๒๘
มิถุนายน ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๗๒ ง/หน้า ๒/๑๓ มิถุนายน ๒๕๕๐